PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/SP/1/1/085				      	   Bratislava  17. augusta 2005

	Protimonopolný úrad Slovenskej republiky, odbor dohôd obmedzujúcich súťaž, v správnom konaní č. 0019/OD/2005 začatom dňa 24. februára 2005 z vlastného podnetu podľa § 25 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vo veci nepredloženia požadovaných podkladov Slovenskou advokátskou komorou, Kolárska 4, 813 42 Bratislava takto

					r o z h o d o l :

podľa § 38 ods. 5 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov ukladá podnikateľovi Slovenská advokátska komora, Kolárska 4, 813 42 Bratislava za nesplnenie povinnosti predložiť úradu v určenej lehote požadované podklady a informácie podľa § 40 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov peňažnú pokutu vo výške 50 000,- Sk (slovom päťdesiat tisíc slovenských korún), ktorú je povinný uhradiť do 15 dní odo dňa nadobudnutia právoplatnosti tohto rozhodnutia na účet vedený v Štátnej pokladnici Bratislava č. 7000060793, 8180 ŠP, KS 1118, VS 200511085.

Odôvodnenie:

Dňa 24. februára 2005 začalo na základe vlastného podnetu Protimonopolného úradu Slovenskej republiky, odboru dohôd obmedzujúcich súťaž (ďalej len “úrad”), správne konanie podľa § 25 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) vo veci uloženia pokuty podľa § 38 ods. 5 zákona voči Slovenskej advokátskej komore, Kolárska 4, 813 42  Bratislava (ďalej len „Komora“). 

Podľa § 25 ods. 3 písm. f) zákona účastníkmi konania sú navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť. Účastníkom tohto správneho konania je Komora. 

Komora je nezávislou samosprávnou organizáciou zriadenou zákonom č. 132/1990 Z.z. o advokácii združujúca advokátov a advokátskych koncipientov. 

V súvislosti so zmenami v Advokátskom poriadku, ako aj s prijatím nových interných smerníc Slovenskej advokátskej komory schválených na Konferencii advokátov, ktorá sa konala v dňoch 18.-19. júna 2004 v Bratislave, žiadal úrad Komoru v liste č. 6483/PMÚSR/2004, ktorý bol Komore doručený dňa 15.decembra 2004, o zaslanie aktuálneho znenia predmetného poriadku a smerníc a zdôvodnenie potreby vykonaných úprav, resp. zmien. Úrad žiadal predovšetkým o výklad ustanovenia Čl. 37 Advokátskeho poriadku a súvisiacich ustanovení týkajúcich sa pravidiel používania obchodného mena a jeho opodstatnenie v praxi.
 
Vzhľadom na to, že Komora požadované informácie úradu nezaslala v požadovanej lehote,  obrátil sa úrad na Komoru opakovane urgenciou č. 287/PMÚ SR/2005, ktorá bola Komore doručená dňa 21. januára 2005, v ktorej opätovne žiadal o poskytnutie predmetných informácií.

Komora bola zároveň v listoch priebežne upozorňovaná na povinnosť vyplývajúcu jej z § 40 zákona a bola oboznámená s právomocami úradu, ktoré vyplývajú z § 38 ods. 5 zákona, podľa ktorého podnikateľovi alebo právnickej osobe, ktorá nesplní povinnosť predložiť úradu v určenej lehote požadované podklady alebo informácie alebo predloží nepravdivé alebo neúplné podklady alebo informácie alebo neumožní ich preverenie alebo vstup podľa § 40 zákona úrad uloží pokutu do 5 000 000 Sk.

Nakoľko analýza zmien Čl. 37 Advokátskeho poriadku, ktorú úrad, okrem iných podkladov, požadoval, bola úradu predložená až v priebehu tohto správneho konania (18. júla 2005), došlo k porušeniu § 40 zákona.

	Úrad v zmysle § 33 zákona vyzval účastníka správneho konania, aby sa pred vydaním rozhodnutia ústne alebo písomne vyjadril k jeho podkladu a k spôsobu jeho zistenia, prípadne navrhol jeho doplnenie, a k záverom prešetrovania, ku ktorým úrad na základe jemu dostupných informácií a podkladov dospel.

	Účastník konania reagoval na výzvu emailom zo dňa 15. júla 2005, v ktorom uvádza, že informácie týkajúce sa Advokátskeho poriadku a možnosti advokátov propagovať svoje služby prostredníctvom reklamy už boli úradu zaslané.

	Vzhľadom na evidenciu došlej pošty na úrade sa toto tvrdenie nepreukázalo, nakoľko žiadne podobné podklady neboli v predošlom období úradu od účastníka konania zaslané.

Uloženie pokuty

	Pri stanovovaní výšky pokuty podľa § 38 ods. 5 zákona úrad zohľadnil nasledujúce skutočnosti. 

	Úrad zobral do úvahy závažnosť požadovaných podkladov a informácií, vzhľadom na prebiehajúce šetrenie v oblasti profesijných združení, ako aj vzhľadom na sťažnosti niektorých advokátskych kancelárií týkajúce sa zmien Čl. 37 Advokátskeho poriadku prijatého na Konferencii advokátov, ktorá sa konala dňa 18.-19. júna 2004 v Bratislave.

	Úrad taktiež zohľadnil skutočnosť, že napriek tomu, že požadované podklady a informácie neboli úradu predložené v stanovenej lehote, boli úradu doručené neskôr v požadovanom rozsahu a forme.

	Z uvedených dôvodov úrad sankcionoval účastníka konania na spodnej hranici možnej úrovne pokuty.

	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

P o u č e n i e :

	Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž, v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

   Ing. Ján Šufliarsky
                                                	       riaditeľ odboru dohôd obmedzujúcich súťaž 

Rozhodnutie sa doručí:

Slovenská advokátska komora
Kolárska 4
813 42 Bratislava